Broj: 711-I-851-M-143/22-03-19

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Željka Čuline,** **ravnatelja Opće bolnice Zadar, za davanjem mišljenja**,na 164. sjednici održanoj dana 22. ožujka 2022.g. daje sljedeće

**MIŠLJENJE**

1. **Sukladno odredbi članka 17. stavka 2. ZSSI-a, obveznik Željko Čulina, ravnatelj Opće bolnice Zadar, može istovremeno uz obnašanje navedene javne dužnosti povremeno odnosno određeni dio vremena obavljati poslove liječnika specijalista te raditi u odjelnoj ambulanti i obavljati poslove ugovorene s jedinicom lokalne i područne (regionalne) samouprave u svrhu zdravstvene zaštite posebno osjetljive skupine građana.**
2. **Sukladno odredbi članka 17. stavka 3. ZSSI-a, obveznik Željko Čulina može istovremeno uz obnašanje dužnosti ravnatelja Opće bolnice Zadar održavati predavanja i prezentacije na stručnim skupovima te za navedeno primati naknadu.**
3. **Sukladno odredbi članka 17. stavka 4. ZSSI-a, obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. i II. ove izreke.**
4. **Sukladno odredbama ZSSI-a nema zapreke da obveznik po prestanku obnašanja dužnosti ravnatelja Opće bolnice Zadar, sukladno prethodno sklopljenom ugovoru o radu i dodatku tog ugovora, nastavi obavljati poslove voditelja odjela te zdravstvene ustanove.**
5. **Sukladno odredbi članka 7. točke d) ZSSI-a, obvezniku Željku Čulini, zabranjeno je uz plaću za obnašanje navedene dužnosti primiti dodatne naknade za obnašanje dužnosti kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, dok takve primitke može ostvariti po osnovi ugovora o radu doktora medicine u navedenoj zdravstvenoj ustanovi.**

Obrazloženje

Zahtjev za davanjem mišljenja Povjerenstva podnio je obveznik Željko Čulina, ravnatelj Opće bolnice Zadar. U Povjerenstvu zahtjev je zaprimljen 11. ožujka 2022. pod poslovnim brojem 711-U-3588-M-143/22-01-4, povodom kojeg se vodi predmet broj M-143/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona. Povjerenstvo je uvidom Sudski registar Trgovačkog suda u Zadru utvrdilo da Željko Čulina obnaša dužnost ravnatelja Opće bolnice Zadar, čiji je osnivač Zadarska županija. Stoga je povodom obnašanja navedene dužnosti Željko Čulina obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit može li on kao ravnatelj zdravstvene ustanove, ukoliko s istom ima prethodno sklopljen ugovor o radu kao liječnik specijalist na odjelu zdravstvene ustanove, kao i pripadajući dodatak ugovoru o radu kojim se imenuje za rukovoditelja odjela zdravstvene ustanove, za vrijeme obnašanja dužnosti nastaviti obavljati poslove temeljem navedenog ugovora o radu, odnosno dodatka ugovora o radu. Nadalje, postavlja upit može li temeljem predmetnog ugovora o radu, kao i pripadajućeg dodatka ugovoru o radu, ravnatelj zdravstvene ustanove za vrijeme obnašanja dužnosti raditi u odjelnoj ambulanti, kao i obavljati dežurstvo na odjelu te može li za vrijeme obnašanja dužnosti sudjelovati na stručnim skupovima, kao i održavati predavanja, odnosno prezentacije na istima. Isto tako, obveznik postavlja upit može li ravnatelj zdravstvene ustanove, temeljem prethodno sklopljenog ugovora s jedinicom lokalne i područne (regionalne) samouprave, obavljati poslove ugovorene u svrhu zdravstvene zaštite posebno osjetljive skupine stanovnika te može li nakon prestanka obnašanja dužnosti ravnatelja zdravstvene ustanove nastaviti obavljati svoj posao u zdravstvenoj ustanovi temeljem prethodno sklopljenog ugovora o radu, kao i dodatka ugovora o radu koji se odnosi na obavljanje poslova rukovoditelja odjela zdravstvene ustanove. Obveznik također postavlja upit odnose li se zabrane dodatnih naknada iz članka 7. d) ZSSI-a i u slučaju kada ravnatelj temeljem prethodno sklopljenog ugovora o radu obavlja i druge poslove u zdravstvenoj ustanovi, ili u tom slučaju ima, kao i svi ostali radnici zdravstvene ustanove, pravo na isplatu istih.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako obveznik Željko Čulina može određeni dio vremena obavljati poslove doktora medicine kao i raditi u odjelnoj ambulanti i obavljati poslove ugovorene s jedinicom lokalne i područne (regionalne) samouprave u svrhu zdravstvene zaštite posebno osjetljive skupine građana ukoliko obavljanje navedenih poslova ne bi predstavljalo redovito i stalno zanimanje, odnosno ukoliko bi navedene poslove obavljao povremeno.

Člankom 17. stavkom 3. ZSSI-a propisano je da prethodno odobrenje Povjerenstva iz stavka 2. tog članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Slijedom navedenog obveznik može obavljati poslove predavanja i prezentiranja na stručnim skupovima budući da navedeno predstavlja obavljanje edukacijske djelatnost u smislu članka 17. stavka 3. ZSSI-a. Povjerenstvo ističe kako obveznik za obavljanje navedenih poslova može primati i naknadu, ali je istu dužan prijaviti prilikom podnošenja imovinske kartice.

Nadalje, Povjerenstvo također ističe kako odredbama ZSSI-a nije propisana zabrana nastavka rada po prestanku mandata u pravnoj osobi u kojoj je obveznik obnašao dužnost, međutim, napominje da navedeno mora biti provedeno sukladno propisima kojima se uređuje radni odnosi i zapošljavanje u zdravstvenim ustanovama.

U odnosu na dodatne naknade za obnašanje dužnosti, Povjerenstvo ističe kako je člankom 5. stavkom 1. točkom 2. ZSSI propisano da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga, ravnatelj zdravstvene ustanove koji prima plaću, ne može uz plaću za obnašanje navedene javne dužnosti primati i regres, božićnicu, jubilarnu nagradu, kao i ostale neoporezive nagrade, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, u slučaju kada obveznik uz dužnost ravnatelja zdravstvene ustanove obavlja i poslove doktora medicine, u tom bi svojstvu stekao pravo na primitke regresa, božićnice i sl. te druge dodatne naknade, jer u tom slučaju iste ne bi bile primljene povodom obnašanja dužnosti ravnatelja zdravstvene ustanove, već za obavljanje poslova liječnika (zaposlenika), slijedom čega se ne bi radilo o dodatnoj naknadi za poslove obnašanja dužnosti ravnatelja.

Stoga je Povjerenstvo dalo očitovanje kao što je navedeno i u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Željko Čulina, putem e-maila
2. Objava na internetskoj stranici Povjerenstva
3. Pismohrana